ระบบธนาคารพาณิชย์ ยังมีความเข้มแข็ง มีสภาพคล่องและเงินกองทุนอยู่ในระดับสูง
นางสาวสุวรรณี เจษฎาศักดิ์ ผู้อำนวยการอาวุโส ธนาคารแห่งประเทศไทย เปิดเผยผลการดำเนินงานของระบบธนาคารพาณิชย์ ปี 2564 ว่า ระบบธนาคารพาณิชย์ยังมีความเข้มแข็ง โดยมีเงินกองทุนทั้งสิ้นกว่า 3 ล้านล้านบาท ซึ่งมีสภาพคล่องอยู่ในระดับสูง สามารถทำหน้าที่เป็นกลไกสำคัญในการสนับสนุนการฟื้นตัวของเศรษฐกิจได้อย่างต่อเนื่อง ขณะที่ภาพรวมการเติบโตของสินเชื่อระบบธนาคารพาณิชย์ในปี 2564 ขยายตัวที่ร้อยละ  6.5 เพิ่มขึ้นจากปีก่อน โดยสินเชื่อธุรกิจขนาดใหญ่ ขยายตัวในเกือบทุกประเภทธุรกิจ สะท้อนความต้องการเงินทุนของภาคธุรกิจตามการฟื้นตัวของเศรษฐกิจ เช่นเดียวกับสินเชื่อที่ให้แก่ภาครัฐที่ยังคงเพิ่มขึ้น ด้านสินเชื่อธุรกิจ SMEs ขยายตัวต่อเนื่อง จากมาตรการสินเชื่อฟื้นฟูเป็นสำคัญ นอกจากนี้ สินเชื่ออุปโภคบริโภคขยายตัวในอัตราที่ใกล้เคียงกับปีก่อน เช่น สินเชื่อบัตรเครดิตขยายตัวสอดคล้องกับกิจกรรมทางเศรษฐกิจที่ทยอยฟื้นตัว สินเชื่อส่วนบุคคลขยายตัวได้ต่อเนื่องตามความต้องการสภาพคล่องของภาคครัวเรือน สินเชื่อรถยนต์ทรงตัวสอดคล้องกับยอดขายรถยนต์ในประเทศ ส่วนสินเชื่อเพื่อที่อยู่อาศัยขยายตัวในอัตราชะลอลงตามอุปสงค์ที่ปรับลดลงอย่างไรก็ตาม คุณภาพสินเชื่อของระบบธนาคารพาณิชย์ในภาพรวม ค่อนข้างทรงตัวจากปีก่อนและสะท้อนการฟื้นตัวที่ยังมีความแตกต่างกันในแต่ละภาคเศรษฐกิจ จึงควรให้ความสำคัญกับการปรับปรุงโครงสร้างหนี้อย่างยั่งยืน ให้สอดคล้องกับความสามารถในการชำระหนี้ของลูกหนี้ในระยะยาว โดยเฉพาะสำหรับธุรกิจ SMEs และรายย่อย ทั้งนี้ ในปี 2564 ระบบธนาคารพาณิชย์มีกำไรสุทธิ จำนวน 181,000 ล้านบาท เพิ่มขึ้นร้อยละ 23.6 แต่ยังอยู่ในระดับต่ำกว่าช่วงก่อนการระบาดของ COVID-19